Sak 10
Bõe la d sẽn boond tɩ zak pʋgẽ zaabr Biibl zãmsgã?
Hal pĩnd wẽndẽ wã, a Zeova ra yeelame tɩ zak fãa yãk wakat takɩ n sõsd yẽ goamã zugu, tɩ kengd b tẽebã la paasd b zems-n-taarã. (Tõodo 6:6, 7) Rẽ n so t’a Zeova Kaset rãmbã me maand woto. Zak fãa yãka wakat semen fãa, n naagd taab n sõsd Biiblã sẽn yetã zug tɩ tar yamleoogo, la zemsd ne zakã rãmbã. Baa y sã n yaa y yembre, woto na n sõnga yãmb tɩ y zoodã ne Wẽnnaam paasdẽ.
Wakat kãnga, y paasda yãmb ne a Zeova zoodã pãnga. “Bɩ y kolg Wẽnnaam, la bãmb na kolg yãmba.” (Zak 4:8) Y sã n karemd Biiblã n bãngd bũmb wʋsg a Zeova mengã zugu, la a sẽn maan bũmb ninsã, y na n nong-a lame n paase. Y sã n date, y tõe n sɩngda y zak pʋgẽ Biibl zãmsgã ne Biiblã karengo, n tũud b sẽn wilg Wẽnnaam tʋʋmdã lekoll na-kẽndrã pʋgã. Y tõe n pʋɩɩ karengã tɩ ned fãa karem t’a taabã kelge, tɩ sã n sa bɩ y sõs bũmb ning y sẽn bãngã zugu.
Wakat kãnga, zakã rãmb nonglmã ne taab paasdame. Zak rãmb sã n naagd taab n zãmsd Biiblã, kɩtdame tɩ b nonglmã ne taabã paasdẽ. Baa kamb kae, paasda pagã ne a sɩdã zems-n-taarã. Zãmsgã segd n bee yamleoog la kõt sũ-noogo, tɩ ned fãa gũud wakat kãng ne yãgbo. Roagdbã segd n gesame tɩ b sẽn na n sõs bũmb ning zugã zems ne kambã. B tõe n yãka sõss kẽer Gũusg Gasgã bɩ Réveillez-vous ! wã pʋgẽ. Y tõe n goma zu-loɛɛg kambã sẽn tar lekollẽ wã yelle, la b sẽn tõe n mao ne rẽ to-to. Y tõeeme me n zãms Rĩungã yɩɩl nins d sẽn na n yɩɩl tigissã sasa wã, la y mi n naag taab n yũ bɩ n dɩ zãmsgã poore.
Zak rãmb sã n yãk wakat takɩ semen pʋgẽ n zãmsd Biiblã, sõngda ned fãa t’a nong Wẽnnaam Gomdã. Sẽn paase, Wẽnnaam na n ninga b modgrã barka.—Yɩɩl Sõamyã 1:1-3.
Bõe yĩng tɩ d yãk wakat takɩ n zãmsd Biiblã ne d zakã rãmba?
Wãn to la roagdbã tõe n maan tɩ zak pʋgẽ zaabr Biibl zãmsg wakat tall yamleoogo?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn